Ego Henricus, Trecensium comes palatinus, universis tam futuris quam presentibus notum facio quod Deo et domui Pontiniaci, pro animabus patris et matris mee et antecessorum meorum et mea, in perpetuum concessi quod infra fines illos quos claudit Lamboya fluvius, sicut in Vennam fluvium defluit et Venna versus Senonis currit, et ex opposita parte limes, sicut per vallem Sormeriaci a Nogento usque ad Sanctum Florentinum protenditur versus Challiacum, aut ubi fratres predicte domus usuariam habeant, nec ego nec alius quem cum ratione inde possim avertere, villam a modo constituemus. Quod quidem ut notum permaneat et inconvulsum teneatur, litteris annotatum sigilli mei impressione firmavi. Affuerunt autem hujus rei testes: dominus et frater meus Willelmus, Senonensis archiepiscopus, apostolice Sedis legatus; Stephanus, frater meus; Guillelmus de Domno Petro, constabularius meus; Guarnerius de Triagnello; Hugo de Planceio, Girardus Eventatus, Deimbertus de Ternantis, Guillelmus marescallus et Ertaldus camerarius. Actum est hoc publice in palacio meo Pruvini, anno incarnati Verbi Mº Cº LXXº IIº. Data per manum Guillelmi cancellarii. Nota Guillelmi.